钦定古今图书集成/明伦汇编/家范典/第082卷 > 礼记 > 《祭统》
## 钦定古今图书集成/明伦汇编/家范典/第082卷 > 礼记 > 《祭统》

君卷冕立于阼，夫人副袆立于东房。夫人荐豆执校，
执醴受之，执镫。尸酢夫人执柄，夫人受尸执足。夫妇
相授受，不相袭处，酢必易爵，明夫妇之别也。

〈陈注〉“校豆中央直”者，执醴，执醴齐之人也。此人兼掌授豆镫，豆之下跗也。爵形如雀，柄则尾也。袭处，谓因其处。〈大全〉长乐陈氏曰：“《礼器》言‘夫人在房而东酌罍尊’，则在房者，西房也。而此言‘副袆立于东房’，何耶？盖妇人贵于从夫，又贵于辨位。从夫则立之东，所以待其将有事；辨位则即于西，所以动而行事也。至于夫妇相授受，不相袭处，则异其所立；酢必易爵，则易其所执，故曰‘明夫妇之别’。”